Doodskis-video: Appèlhof sê oor borgtogWillem Oosthuizen (voor) en Theo Martins Jackson in die hof (27 Oktober 2017) Foto: Landi Slatter Die appèlhof het Vrydag ŉ aansoek van Theo Martins Jackson (29) en Willem Oosthuyzen (28) om op borgtog vrygelaat te word hangende hul appèlaansoek teen hul skuldigbevinding en vonnisse, van die hand gewys. Die twee mans het hulle tot die appèlhof gewend nadat die hooggeregshof in Middelburg in Mpumalanga in Desember verlede jaar die twee mans se aansoeke om borgtog geweier het. Die appèlhof in Bloemfontein het in Februarie vanjaar verlof aan Jackson en Oosthuyzen toegestaan om teen hul skuldigbevinding en vonnisse te appelleer. Die twee mans wou hangende die uitspraak van dié appèlsaak op borgtog vrygelaat word, maar sal nou agter tralies moet bly totdat hul aansoek aangehoor word. Die appèlhof het Vrydag bevind gegewe die bewyse wat voor die hof gebring is en die erns van die oortredings waaraan die twee mans skuldig bevind is, is dit waarskynlik dat die mans wel tronkstraf opgelê sal word nadat die saak deur die appèlhof aangehoor is. Die hof het bevind deur die mans dus nou toe te laat om vir borgtog aansoek te doen, “sal die onvermydelike net uitgestel word”. Volgens die appèlhof sal Jackson en Oosthuyzen, gegewe hul eie weergawe van die gebeure, minstens skuldig bevind word aan ontvoering en aanranding met die doel om ernstig te beseer. Die hof het gesê hoewel die twee mans se regspan aangevoer het dat hul kliënte uitgelok is om die oortredings te begaan, sal hierdie faktor op die meeste as ŉ versagtende faktor geag word en sal dit na alle waarskynlikheid steeds nie beteken dat die twee mans nié tronkstraf opgelê word nie. Die aansoek is daarom van die hand gewys. Jackson en Oosthuyzen is in 2017 gevonnis op ŉ reeks aanklagte nadat hulle Victor Mlotshwa aangerand en in ŉ doodskis ingedwing het. ŉ Video van dié opspraakwekkende voorval is later wyd op sosiale media versprei. Oosthuyzen is in Oktober 2017 gevonnis op twee aanklagte van aanranding met die doel om ernstig te beseer asook van ontvoering, poging tot moord en intimidasie. Jackson is gevonnis op twee aanklagte van aanranding met die doel om ernstig te beseer asook van ontvoering, poging tot moord, intimidasie en dwarsboming van die gereg. Die twee mans se vonnis is op 9 November 2017 aangepas en Oosthuyzen en Jackson is onderskeidelik tot effektief 11 jaar en 14 jaar tronkstraf gevonnis. ŉ Datum wanneer die mans se appèlaansoek teen hul skuldigbevindings en vonnisse aangehoor sal word, moet nog vasgestel word.